ການນໍາພັກ, ລັດ ຫວຽດນາມ ພົບປະກັບຜູ້ມີສິດເລືອກຕັ້ງ
(VOVWORLD) -ໂດຍປະຕິບັດລາຍການພົບປະກັບຜູ້ມີສິດເລືອກຕັ້ງກ່ອນການດໍາເນີນກອງປະຊຸມຊຸດທີ 6, ສະພາແຫ່ງຊາດຊຸດທີ 14, ວັນທີ 8 ຕຸລາ, ທ່ານຮອງນາຍົກລັດຖະມົນຕີຜູ້ປະຈໍາການລັດຖະບານຫວຽດນາມ ເຈືອງຮວ່າບິງ ພ້ອມດ້ວຍຄະນະສະມາຊິກສະພາແຫ່ງຊາດແຂວງລອງອານ ໄດ້ມີການພົບປະກັບຜູ້ມີສິດເລືອກຕັ້ງ ເມືອງ ດຶກຮວ່າ, ແຂວງລອງອານ.
ທີ່ການພົບປະ, ຜູ້ມີສິດເລືອກຕັ້ງໄດ້ປະກອບຄໍາເຫັນ, ຂໍ້ສະເໜີແນະຫຼາຍຢ່າງ ທີ່ກ່ຽວຂ້ອງເຖິງບັນຫາການເມືອງ, ເສດຖະກິດ-ສັງຄົມ... ຂອງປະເທດ ຕໍ່ສະມາຊິກສະພາແຫ່ງຊາດ. ຕາມນັ້ນແລ້ວ, ຜູ້ມີສິດເລືອກຕັ້ງໄດ້ສະແດງຄວາມເຫັນດີເຫັນພ້ອມ, ສະໜັບສະໜູນ ດ້ວຍບັນດາໝາກຜົນທີ່ພົ້ນເດ່ັນໃນວຽກງານການປ້ອງກັນ, ຕ້ານການສໍ້ລາດບັງຫຼວງໃນໄລຍະຜ່ານມາ. ຜູ້ມີສິດເລືອກຕັ້ງປາດຖະໜາວ່າ ການນໍາຂັ້ນຕ່າງໆ, ບັນດາຂະແໜງການ ເພີ່ມທະວີການປະຕິບັດຫຼາຍມາດຕະການ ເພື່ອຊຸກຍູ້ເສດຖະກິດພັດທະນາແບບຍືນຍົງ.
ທ່ານຮອງນາຍົກລັດຖະມົນຕີຜູ້ປະຈໍາການລັດຖະບານ ເຈືອງຮວ່າບິງ ໃຫ້ຮູ້ວ່າ ໄລຍະຜ່ານມາ,ພັກ, ລັດ ມີຄວາມຕັດສິນໃຈຢ່າງສູງໃນການປະຕິບັດວຽກງານການປ້ອງກັນ, ຕ້ານການສໍ້ລາດບັງຫຼວງ. ລັດຖະບານພ້ອມດ້ວຍບັນດາກະຊວງ, ຂະແໜງການ ພວມປະຕິບັດມາດຕະການຫຼາຍຢ່າງ ເພື່ອຫຼຸດຜ່ອນໜີ້ສິນສາທາລະນະ, ພ້ອມທັງຮັບປະກັບບັນດາປັດໄຈລົງທຶນພັດທະນາ, ຊຸກຍູ້ພື້ນຖານເສດຖະກິດພັດທະນາຢ່າງເປັນປົກກະຕິ ແລະ ຍືນຍົງ.
ແລະກໍໃນວັນດຽວກັນ, ທ່ານຮອງນາຍົກລັດຖະມົນຕີຫວຽດນາມ ເວືອງດິງເຫວ້ ພ້ອມດ້ວຍຄະນະສະມາຊິກສະພາແຫ່ງຊາດ ແຂວງຮ່າຕິງ ກໍໄດ້ມີການພົບປະກັບຜູ້ມີສິດເລືອກຕັ້ງຢູ່ເມືອງ ກີແອງ ແລະເທດສະບານໂຮ່ງຫຼີງ ເພື່ອແນໃສ່ຮັບຟັງ, ແລກປ່ຽນຄໍາຄິດເຫັນ ແລະ ຕອບຄໍາຖາມ, ຂໍ້ສະເໜີແນະຂອງຜູ້ມີສິດເລືອກຕັ້ງ.